text: Suppefabrikken Mou brænder
  10 december 2011 kl. 18.01
  Suppefabrikken Mou i Tarp brænder, og beboerne i området kan ikke gå uden for en dør på grund af lugten fra et ammoniakudslip.
  - Det lugter så fælt, at jeg måtte tage jakken over hovedet og skynde mig ind, siger Morten Olesen, der bor i nærheden af fabrikken. 
  - Vi har nu lukket alle døre og vinduer, fortsætter han. 
  Ifølge vagthavnede ved Syd- og Sønderjyllands Politi fik de melding om branden kl. 17.15. Den udviklede sig hurtigt og skabte en tæt tåge. 
  Vejene ned til fabrikken blev afspærret og er fortsat lukkede. Beboerne fik ordre på at lukke vinduer og døre og blive indenfor på grund af et ammoniakudslip. Det forbud er dog ophævet.
  Branden er nu under kontrol, oplyser Syd- og Søndrjyllands Politi, der ikke på nuværende tidspunkt har kendskab til brandårsagen.
  